Document ID: 32014D0209

SKLEP KOMISIJE
z dne 20. marca 2014
o ekvivalentnosti med kategorijami vozniških dovoljenj
(notificirano pod dokumentarno številko C(2014) 1625)
(Besedilo velja za EGP)
(2014/209/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2006/126/ES Evropskega parlamenta in Sveta z dne 20. decembra 2006 o vozniških dovoljenjih (1) in zlasti prvega odstavka člena 13 Direktive,
ob upoštevanju naslednjega:
(1)
Direktiva 2006/126/ES določa, da morajo biti vsa vozniška dovoljenja, ki jih izdajo države članice, vzajemno priznana, vključno s tistimi, ki so bila izdana pred datumom začetka uporabe načela vzajemnega priznavanja.
(2)
Načelo vzajemnega priznavanja vozniških dovoljenj vključuje popolno priznavanje vseh pravic, ki so bile imetniku dovoljenja podeljene v skladu s takrat veljavnimi nacionalnimi predpisi.
(3)
Direktiva 2006/126/ES določa, da morajo države članice vzpostaviti ekvivalentnosti med kategorijami vozniških dovoljenj, ki so bila izdana pred izvajanjem navedene direktive, in tistimi, ki so opredeljene v njenem členu 4. Za te ekvivalentnosti je potrebno soglasje Komisije v pravno zavezujoči obliki.
(4)
Po pristopu Hrvaške k Uniji je treba vozniška dovoljenja, izdana v tej državi, vključiti v tabele ekvivalentnosti iz Sklepa Komisije 2013/21/EU (2).
(5)
Odkar je bil sprejet Sklep 2013/21/EU, so Češka, Nemčija, Grčija, Italija, Slovenija in Švedska sporočile popravke ekvivalentnosti, odobrenih v navedenem sklepu.
(6)
Sklep 2013/21/EU bi bilo zato treba razveljaviti -
SPREJELA NASLEDNJI SKLEP:
Člen 1
Ta sklep se uporablja za vsa veljavna vozniška dovoljenja, ki so jih izdale države članice in so še v uporabi.
Člen 2
Tabele ekvivalentnosti med kategorijami vozniških dovoljenj, ki so bila izdana v državah članicah pred izvajanjem Direktive 2006/126/ES, in usklajenimi kategorijami vozniških dovoljenj, kot so določene v členu 4 Direktive 2006/126/ES, so določene v Prilogi k temu sklepu.
Člen 3
1. Kategorije vozniških dovoljenj, ki so bila izdana pred izvajanjem Direktive 2006/126/ES, imetnikom dovoljujejo, da brez zamenjave vozniškega dovoljenja vozijo vozila ustreznih kategorij, kot je opisano v Prilogi. Lahko se uporabljajo nekatere omejitve, ki so za zadevno pravico določene v prilogi k temu sklepu.
2. Ob zamenjavi vozniškega dovoljenja z vozniškim dovoljenjem po vzorcu EU, kot je opisan v Prilogi I k Direktivi 2006/126/ES, se priznajo ekvivalentne pravice, kot je opisano v prilogi k temu sklepu.
3. Kode, ki navajajo omejitev ustreznih pravic, so usklajene kode EU, kot so opredeljene v Prilogi I k Direktivi 2006/126/ES.
4. Načelo vzajemnega priznavanja, kot je določeno v členu 2(1) Direktive 2006/126/ES, se ne uporablja za nacionalne kategorije vozniških dovoljenj.
Člen 4
Sklep 2013/21/EU se razveljavi z dnem začetka veljavnosti tega sklepa.
Člen 5
Ta sklep je naslovljen na države članice.
V Bruslju, 20. marca 2014

Labels: 7
8
18
15